K. Tóthová, poslankyňa: (2008-10-22):
Nebudem hovoriť presne len o predmetnom zákone, pretože to je úloha druhého čítania, kde určite niekoľko takých úvah uvediem, ale ja by som chcela zdôrazniť jedno, čo osobne ja vnímam k tejto problematike. Hlboko som presvedčená, že predchádzať kriminalite treba nielen ukladaním trestných sankcií, ale niečím, čo je medzi prevenciou a ukladaním trestných sankcií. A to je trvanie na dôslednom výkone kompetencií štátnych orgánov. Osobne som už viackrát zdôraznila v právnickej literatúre a aj v diskusiách, že nečinnosť niektorých orgánov, to je neplnenie si kompetencie, čo je podľa môjho názoru aj porušovanie platného práva, pretože kompetencia je nielen právo v danej určenej veci konať, ale aj povinnosť, teda táto nečinnosť je podhubím páchania kriminality. Dovolím si uviesť trošku problém konkrétnejšie. Keby kontrolné orgány napr. dôsledne vykonávali dodržiavanie zákonov v oblasti úpravy hracích automatov, keby príslušné daňové úrady a aj policajné orgány sledovali, či napr. maloletí nehrajú na hracích automatoch, či prevádzkovateľ takýchto hier si plní podmienky licencie, tak by veľakrát predišli trestnej činnosti, ktorá možno pre niekoho nemá súvislosť, ale pre mňa má, pretože ten, kto je závislý od hracích automatov, bude páchať trestnú činnosť, aby mohol uspokojiť túto svoju závislosť. Čiže tu ja vidím aj určitý nedostatok, že príslušné orgány nevykonávajú svoju kompetenciu dostatočne. Minulé volebné obdobie som interpelovala príslušného ministra. A zaujímala som sa o kontroly. Tak som sa dozvedela, že vlastne sa námatková kontrola ani priebežná nerobí, pokiaľ je daňová kontrola, že aj vtedy čiastočne skontrolujú, aké osadenstvo hrá v príslušnej prevádzke. Vážení, až toto sa považuje za kontrolu, ktorá má predísť tým javom, ktoré som uviedla. Tak zrejme každý vedel, kedy príde na rad štvrťročná kontrola. Ďalej by som uviedla ďalšie nedostatky, napr. podávanie alkoholických nápojov podnapitým a mladistvým. Zatiaľ, žiaľ, pán prezident vrátil, už som to viackrát povedala, podľa môjho názoru, bez chýb predložený legislatívny návrh. Vrátil legislatívny návrh, tak dnes ešte nestojí otázka vyvodzovania zodpovednosti za pitie mladistvých. Ale aká je situácia? Veď sa nalieva podnapitým, nalieva sa vodičom motorového vozidla, aj keď sú v rovnošate s označením, že ide o vodiča motorového vozidla. Ak by bola kontrola dôsledná, aby nebolo nalievané podnapitým, tak ako to zákon uvádza, aby sa nenalievalo podnapitým občanom, veľakrát by sa predišlo páchaniu trestnej činnosti. Ďalej by som uviedla, ako funguje kontrola Zberných surovín. My sme s pánom poslancom Jasovským predložili legislatívny návrh ešte v minulom volebnom období, kde sme sprísnili podmienky, body, čo má byť predmetom kontroly, aby sa nekradli zabezpečovacie zariadenia z dopravy. Všetci vieme, ako miznú poklopy na cestách. Kto robí dôslednú kontrolu? Veď predsa poškodzovanie určitých bezpečnostných zariadení na železnici, ktorými sú návestidlá a ďalšie, to je všeobecné ohrozenie. To je trestná činnosť. Kto kontroluje Zberné suroviny? Veď predsa odborne fundovaný kontrolór musí zistiť aj pôvod, dajme tomu, rozptýleného ja neviem ukradnutého návestidla. Ale zase nemyslím si, že tí, ktorí takúto činnosť vykonávajú, sú tak pracovití, že sa budú snažiť poklop rozdeliť na 4 alebo 6 častí ap., pretože to je dobrá makačka. Ďalej sprejerstvo, jeho kontrola. Vynovíme podchod a nedáme tam ochrancu verejného poriadku ani políciu a v Bratislave pri Mierovom námestí hlavný podchod jeden deň je vynovený, otvorený a na tú istú noc je posprejovaný, na druhý deň už je posprejovaný podchod. Veď sme si to prečítali v tlači. Prečo nerozmýšľa príslušný orgán, ktorý má kompetenciu na úseku ochrany verejného poriadku, že asi takýto čistučký podchod je krásnym lákadlom, aby práve niekto predbehol tých ďalších sprejerov, aby tú svoju značku tam vryl? Takže, vážené kolegyne, vážení kolegovia, chcem tu urobiť jeden apel, jeden apel na to, aby prevencia išla aj cestou dôsledného plnenia si kontrolných povinností príslušných orgánov. A neviem, či by to nemalo dostať aj ako jeden smer prevencie vyjadrenie aj v predloženom legislatívnom návrhu. Ďakujem za pozornosť.